
Anexa nr. 5

ANALIZA COST-BENEFICIU

1. Analiza cost-beneficiu oferă informații în scopul realizării măsurilor menționate la art. 12 alin. (3) și la art. 14 alin. (4).
2. În cazul în care se planifică construcția sau reabilitarea unei instalații care produce exclusiv energie electrică sau o instalație fără recuperator de căldură, se realizează o comparație între instalația sau reabilitarea planificată și o instalație echivalentă care produce aceeași cantitate de energie electrică sau de energie termică de proces, dar care recuperează căldura reziduală și furnizează energie termică prin cogenerare de înaltă eficiență și/sau prin  sistemul de alimentare centralizată cu energie termică și/sau de răcire.
3. În cadrul unei limite geografice concrete, evaluarea ia în considerare instalația planificată, precum și eventualele puncte relevante, existente cu cerere de încălzire sau de răcire care ar putea fi alimentate prin intermediul acesteia, ținând seama de posibilitățile raționale, de exemplu fezabilitatea tehnică și de distanță.
4. Limita de sistem se stabilește astfel încât să includă instalația planificată, precum și sarcinile de încălzire și de răcire, cum ar fi clădirea/clădirile și procesul industrial. În cadrul acestei limite de sistem, se determină costul total de furnizare a energiei termice și electrice pentru ambele cazuri, iar apoi acestea se compară.
5. Sarcina de încălzire sau de răcire include sarcina de încălzire sau de răcire existentă, cum ar fi cea a unei instalații industriale sau a unui sistem de alimentare centralizată cu energie termică și/sau de răcire. De asemenea, în zonele urbane, sarcina de încălzire sau de răcire include  și costurile estimate în cazul în care un grup de clădiri sau o zonă dintr-un oraș ar fi alimentată cu energie termică și/sau ar fi conectată la un nou sistem de alimentare centralizată cu energie termică și/sau de răcire.
6. Analiza cost-beneficiu se bazează pe o descriere a instalației planificate și a instalației/instalațiilor de comparație, cu referire la capacitatea electrică și termică, după caz, la tipul de combustibil, la regimul de utilizare prevăzut și la numărul estimat de ore de funcționare pe an, luând în considerare amplasarea și cererea de energie electrică și termică.
7. O evaluare a utilizării căldurii reziduale ia în considerare tehnologiile actuale. Evaluarea trebuie să țină seama de utilizarea directă a căldurii reziduale, ridicarea potențialului acesteia la niveluri de temperatură mai ridicate ori combinarea acestor două opțiuni. În cazul recuperării căldurii reziduale la fața locului, se evaluează cel puțin utilizarea schimbătoarelor de căldură, a pompelor de căldură și a tehnologiilor de transformare a căldurii în energie electrică. În cazul recuperării căldurii reziduale în afara amplasamentului, trebuie evaluate ca puncte potențiale de cerere cel puțin instalațiile industriale, exploatațiile agricole și sistemele de alimentare centralizată cu energie termică și/sau de răcire.
8. În scopul efectuării comparației, se iau în considerare cererea de energie termică și tipurile de încălzire și răcire utilizate de punctele cu cerere de încălzire sau de răcire din vecinătate. Comparația în cauză include și costurile de infrastructură aferente atât instalației planificate, cât și instalației de referință.
9. Analiza cost-beneficiu efectuată în scopul realizării prevederilor art. 14 alin. (4) include o analiză economică axată pe componenta financiară, care reflectă tranzacțiile reale de fluxuri de lichidități rezultate din investițiile în instalații individuale și din operarea acestora.
10. Se consideră proiecte cu rezultate pozitive în ceea ce privește analiza cost-beneficiu proiectele în cazul cărora suma beneficiilor actualizate în cadrul analizei economice și financiare depășește suma costurilor actualizate (surplus costuri-beneficii).
11. Organul central de specialitate al administrației publice în domeniul energeticii  stabilește principiile directoare privind metodologia, ipotezele și orizontul de timp pentru efectuarea analizei economice și poate solicita producătorilor de energie electrică și energie termică, întreprinderilor industriale, operatorilor sistemului de distribuție sau altor întreprinderi care intră sub incidența limitei de sistem și a limitei geografice definite, să furnizeze date necesare evaluării costurilor și beneficiilor pentru o instalație individuală.


